**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 09.03.2018, ora 08.00 – 10.03.2018, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 10.03.2018, ora 07.00**

**RÂURI**

**Institutul Naţional de Hidrologie şi Gospodărire a Apelor** (I.N.H.G.A.) a emis la data de 09.03.2018, ora 12.15, o Actualizare de **AVERTIZARE HIDROLOGICĂ – COD GALBEN şi PORTOCALIU**, valabilă în intervalul 09*.03.2018 ora 13:00 – 12.03.2018, ora 16:00*, vizând **scurgeri importante pe versanţi, torenți și pâraie, viituri rapide pe râurile mici, cu posibile efecte de inundații locale și creșteri de debite și niveluri pe unele râuri din bazinele hidrografice**: *Vişeu, Iza, Tur, Lăpuş, Someşul Mare, Mureş, Drincea, Desnăţui, Motru, Teslui (afluent al Oltului inferior), Călmăţui, Vedea, Neajlov*, **cu posibile depăşiri** ale **COTELOR DE APĂRARE**, în care se precizează următoarele:

**COD GALBEN:**

- În intervalul 09.03.2018, ora 13:00 – 12.03.2018, ora 16:00, pe râurile din bazinele hidrografice: Călmăţui (judeţele Olt şi Teleorman), Neajlov - bazin aval S.H. Vadu Lat (judeţele Giurgiu şi Teleorman).

 - În intervalul 09.03.2018, ora 13:00 – 10.03.2018, ora 12:00, pe râurile din bazinele hidrografice: Vedea – bazin inferior (judeţul Teleorman).

 - În intervalul 09.03.2018, ora 13:00 – 11.03.2018, ora 22:00, pe râurile din bazinele hidrografice: Drincea, Desnăţui (judeţele Mehedinţi şi Dolj), afluenţii Motrului aval S.H. Broşteni (judeţul Mehedinţi), Teslui (afluent al Oltului inferior) – judeţele Dolj şi Olt, Mureş – bazin superior amonte S.H. Luduş (judeţele Harghita şi Mureş), Târnava Mică, Târnava Mare (judeţele Harghita, Mureş, Sibiu şi Alba), Arieş – bazin superior şi mijlociu (judeţele Alba şi Cluj).

 - În intervalul 10.03.2018, ora 06:00 – 12.03.2018, ora 16:00, pe râurile din bazinele hidrografice: Vişeu, Iza, Tur, Lăpuş (judeţele Maramureş şi Satu Mare), Someşul Mare – bazin superior şi afluenţi bazin mijlociu şi inferior (judeţul Bistriţa Năsăud).

**COD PORTOCALIU:**

- În intervalul 09.03.2018, ora 13:00 – 11.03.2018, ora 12:00, pe râurile din bazinele hidrografice: Neajlov (sector aval S.H. Vadu Lat), Câlniştea (afluent al râului Neajlov) - judeţele: Giurgiu şi Teleorman.

Această ACTUALIZARE de **AVERTIZARE HIDROLOGICĂ** a fost transmisă de Centrul Operativ pentru Situaţii de Urgenţă al Ministerului Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă vizate, astfel:

*- Alba, Bistriţa-Năsăud, Cluj, Dolj, Giurgiu, Harghita, Maramureş, Mehedinţi, Mureş, Olt, Satu Mare, Sibiu şi Teleorman (13 prefecturi) –* ***COD Galben***.

*- Giurgiu şi Teleorman (2 prefecturi) –* ***COD PORTOCALIU***.

**Debitele au fost, în general, în creştere,** ca efect combinat al precipitaţiilor lichide căzute în interval, cedării apei din stratul de zăpadă, propagării şi evoluţiei formaţiunilor de gheaţă.

 Cele mai mari creşteri de niveluri şi debite, cu depăşiri importante ale **COTELOR DE APĂRARE**, s-au înregistrat pe unele râuri din Oltenia şi Muntenia.

Se situează peste:

 - **COTELE DE INUNDAŢIE** râurile la stațiile hidrometrice: Desnăţui – Dragoia (450+1)-jud.DJ, Terpeziţa – Gabru (270+22)-jud.DJ, Neajlov – Vadu Lat (200+56)-jud. GR, Sabar – Poenari (200+8)-jud. GR;

- **COTELE DE ATENȚIE** râurile la stațiile hidrometrice: Crasna – Domăneşti (400+48)-jud.SM, Bega Veche – Pischia (100+15)-jud.TM, Bârzava – Partoş (50+68)-jud.TM, Moraviţa – Moraviţa (250+28)-jud. TM, Desnăţui – Călugărei (150+30)-jud. DJ, Teslui - Reşca (310+10)-jud.OT, Urlui – Furculeşti (150+30)-jud.TR, Călmăţui – Crângu (80+8)-jud.TR, Vedea – Alexandria (380+35)-jud.TR, Neajlov – Călugăreni (220+6)-jud. GR, Teleormanu – Teleorman (140+33)-jud.TR, Glavacioc – Crovu (200+40)-jud GR, Dâmboviţa – Dragomireşti (200+12)-jud.IF.

În interval s-a situat la **COTA DE PERICOL** râul Terpeziţa, la stația hidrometrică Gabru (320)-jud.DJ

Formaţiunile de gheaţă (gheaţă la maluri, nǎboi, pod de gheaţă) au fost în diminuare, restrângere și eliminare, fiind prezente izolat în bazinele Vişeu şi Iza, pe unii afluenţi ai Someşului Mare, în bazinul superior al Mureşului, pe unii afluenţi ai Oltului superior şi mijlociu, pe majoritatea râurilor din bazinele Siretului şi Prutului şi pe unele râuri din Dobrogea.

 Debitele se situează, în general, la valori peste mediile lunare multianuale, exceptând râurile din bazinele Suceava, Moldova, Bistriţa, Prut, Bârlad şi cursul superior si mijlociu al Siretului, unde se situează la valori cuprinse între 20% şi 90% din acestea.

 Este în vigoare **AVERTIZAREA HIDROLOGICĂ nr.6** din 09.03.2018.

**Debitele vor fi, în general, în creștere,** ca efect combinat al precipitaţiilor slabe, lichide, prognozate, cedării apei din stratul de zăpadă, propagării şi evoluţiei formaţiunilor de gheaţă.

 Sunt posibile scurgeri importante pe versanţi, torenţi, pâraie, viituri rapide pe râurile mici cu posibile efecte de inundaţii locale, creşteri de debite şi niveluri cu depăşiri ale **COTELOR DE APĂRARE,**  pe unele râuri din Maramureş, Crişana, Transilvania, Banat, Oltenia şi Muntenia .

Din cauza propagării viiturilor formate anterior, se vor menţine peste **COTELE DE ATENȚIE** cursurile mijlocii şi inferioare ale unor râuri din sudul şi sud-vestul ţării, cu valori de până la 50 de cm.

 Formaţiunile de gheaţă (gheaţă la maluri, nǎboi, pod de gheaţă) vor fi în diminuare, restrângere şi eliminare, determinând în evoluţia lor variaţii de niveluri şi debite.

 Se menţine în vigoare **AVERTIZAREA HIDROLOGICĂ nr.6** din 09.03.2018**.**

**DUNĂRE**

**Debitul la intrarea în ţară (secţiunea Baziaş) în intervalul 09.03 – 10.03.2018 a fost în scădere, având valoarea de 7000 m3/s**, peste media multianuală a lunii martie (6700 m3/s).

 În aval de Porţile de Fier debitele au fost în creştere.

**Debitul la intrarea în ţară (secţiunea Baziaş) va fi în creştere (7500 m3/s).**

 În aval de Porţile de Fier debitele vor în creştere.

**2.** **Situaţia meteorologică în intervalul 09.03.2018, ora 09.00 – 10.03.2018, ora 06.00**

**ÎN ŢARĂ**

**Pe parcursul zilei, în cea mai mare parte a țării, vremea a fost mai caldă** (în medie cu 4...6 grade) decât în mod obișnuit în prima decadă a lunii martie, iar în zonele montane înalte, cele depresionare, dar și areale restrânse din centrul Munteniei, din Crișana și din Delta Dunării, unde s-au înregistrat valori apropiate de normele climatologice. Temperaturile maxime s-au încadrat între 5 grade la Sulina și 16 grade la Băile Herculane, Drobeta Turnu Severin și Calafat. Cerul a avut înnorări mai persistente în extremitatea sud-estică și în cea de nord-vest, iar în prima parte a zilei local și în partea central-sudică a teritoriului, iar în restul zonelor a fost variabil spre parțial noros. Doar cu totul izolat au fost ploi neînsemnate cantitativ în Moldova, Dobrogea și sud-estul Transilvaniei. Seara și noaptea înnorări și ploi au fost în Maramureș și local în nordul Moldovei. În nordul Carpaților Orientali s-au semnalat precipitații mixte. Vântul a suflat slab și moderat, cu intensificări ce au determinat transport de zăpadă pe crestele montane. Stratul de zăpadă, deși în ușoară diminuare, s-a menținut la munte unde, conform măsurătorilor din platformele stațiilor meteo, avea până la 201 cm în Masivul Făgăraș (la peste 2000 m altitudine), în timp ce în zonele joase de relief mai era prezent doar pe suprafețe foarte restrânse în Oltenia și nordul Moldovei, măsurând în general sub 4 cm și în estul Transilvaniei (până la 13 cm). În orele dimineții s-a semnalat ceață local în Oltenia, nordul Munteniei și în Dobrogea și izolat în rest. La ora 06.00 se înregistrau valori termice între -3 grade la Bozovici și 9 grade la Zalău și Supuru de Jos (în județul Satu Mare).

***Observație:*** *începând de ieri, de la ora 06.00, au fost în vigoare 5 atenționări cod galben privind fenomene meteorologice periculoase imediate, 2 emise de CNPM București, pentru Muntenia și câte 1 la SRPV Craiova, SRPV Constanța, respectiv SRPV Cluj.*

**LA BUCUREŞTI**

**Deși mai scăzute decât în ziua anterioară, valorile termice s-au situat, în continuare, ușor peste cele normale** în prima decadă a lunii martie, astfel că maxima a fost de 11 grade la Afumați și Băneasa și 12 grade la Filaret. Înnorările au fost persistente în prima parte a zilei, apoi cerul a devenit variabil, iar vântul a suflat slab până la moderat. La ora 06.00 se înregistrau -1 grad la stația meteo Băneasa, 2 grade la Filaret și 3 grade la Afumați.

**3. Prognoza meteorologică în intervalul 10.03.2018, ora 09.00 – 11.03.2018, ora 09.00**

**ÎN ŢARĂ**

**Pe parcursul zilei, în cea mai mare parte a țării, valorile termice vor caracteriza o vreme deosebit de caldă** pentru această dată; cerul va fi variabil, cu înnorări trecătoare. Excepție vor face nordul și nord-vestul, unde înnorările vor fi persistente și local va ploua slab, condiții în care temperaturile vor fi apropiate de cele normale ale perioadei. La nivelul întregii țări, maximele termice vor fi cuprinse între 8 și 18 grade. În timpul nopții cerul se va înnora în majoritatea zonelor, iar temperaturile vor fi mult mai ridicate decât cele obișnuite în a doua decadă a lunii martie, minimele urmând a se încadra în general între 0 și 8 grade; vor fi ploi slabe local în Crișana, pe spații mici în Maramureș, Banat și vestul Transilvaniei. În zona montană vor fi precipitații mixte, ziua în nordul Carpaților Orientali, iar noaptea, în Occidentali și vestul Meridionalilor, la peste 1800 m altitudine. Vântul va sufla slab și moderat, cu intensificări pe crestele montane. Dimineața și noaptea, în special în sud și sud-est, vor fi condiții de ceață.

**LA BUCUREŞTI**

**Vremea va deveni mult mai caldă** decât în mod obișnuit în această perioadă din an; temperatura maximă se va situa în jurul a 16 grade, iar cea minimă va fi de 3...5 grade. Cerul va fi variabil, cu înnorări trecătoare ziua și mai persistente în cursul nopții. Vântul va sufla slab și moderat.

**4. Buletin nivometeorologic valabil pentru masivele Bucegi şi Făgăraş (versantul nordic)**

**emis pentru perioada 09 martie 2018 ora 20.00 – 10 martie 2018 ora 20.00.**

**STAREA STRATULUI DE ZĂPADĂ în ultimele 24 de ore:**

Vremea a fost mai caldă decât normalul termic al perioadei. Cerul a fost temporar noros. Pe arii relativ extinse s-au semnalat precipitaţii mixte slabe, ploi în zonele joase şi ninsori în cele înalte. Vântul a suflat slab şi moderat, cu intensificări temporare în zonele înalte, de 40-50 km/h. Local s-a semnalat ceaţă.

Stratul de zăpadă a scăzut în zonele joase şi a crescut în cele înalte, iar la ora 14.00 măsura: 203 cm la Bâlea-Lac, 132 cm la Vârful Omu, 69 cm la Sinaia, 37 cm la Predeal şi 30 cm la Fundata.

**EVOLUŢIA VREMII PENTRU INTERVALUL 09.03.2018 ora 20 – 10.03.2018 ora 20.00:**

Vremea va fi relativ caldă pentru această perioadă. Cerul va fi variabil cu unele înnorări temporare. Vântul va sufla moderat, cu intensificări temporare, de 40-50 km/h. Izolat se va semnala ceaţă.

**Peste 1800 m:** temperaturi minime: -10 la -4 gr.C; temperaturi maxime: -2 la 2 gr.C

**Sub 1800 m:** temperaturi minime: -4 la 0 gr.C; temperaturi maxime: 2 la 8 gr.C.

**STABILITATEA ȘI EVOLUŢIA STRATULUI de ZĂPADĂ:**

**La altitudini de peste 1800 m: RISC ÎNSEMNAT (3)**

În partea superioară a stratului regăsim zăpadă recentă şi structuri de placă mai vechi. Sub acţiunea insolaţiei şi a temperaturilor în creştere zăpada se va tasa uşor şi se va umezi, mai ales în cursul după amiezelor. Pe numeroase pante, suficient de înclinate, stratul de zăpadă este mediu stabilizat în partea sa superioară şi poate aluneca peste straturile mai vechi, atât în mod spontan, sub greutatea stratului umezit de la suprafaţă, cât şi în condiţii de supraîncărcare slabă. În cazuri izolate, avalanşele de suprafaţă pot angrena straturile mai vechi, generând avalanşe de dimensiuni mai mari.

**La altitudini mai mici de 1800 m**: **RISC ÎNSEMNAT (3)**

Insolaţia şi temperaturile crescute din timpul zilei vor favoriza în continuare topirea şi umezirea stratului de zăpadă, astfel încât, pe pantele suficient de înclinate, se pot declanşa avalanşe spontane de topire, riscul fiind amplificat la supraîncărcarea cu turişti sau schiori, în anumite situaţii putând fi angrenat întreg stratul de zăpadă.

**Notă: RISC ÎNSEMNAT-** cod portocaliu (3) ■- pe numeroase pante suficient de înclinate, stratul de zăpadă este mediu sau puțin stabilizat; declanşările sunt posibile chiar în condiţiile unei slabe supraîncărcări şi pe numeroase pante, mai ales pe cele descrise în buletin; în anumite situaţii sunt posibile unele declanşări spontane de avalanşe medii şi, câteodată, chiar avalanşe mari.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate la data de 09.03.2018, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională si europeană, cu valoarea limită zilnică de 50 µg/mc.

**GNM CJ Bucureşti - Ilfov** informează despre **izbucnirea unui incendiu, ce se manifesta pe 70 mp, în cadrul incineratorului de deşeuri periculose de la SC Iridex Group SRL, strada Rudeni, sector I, municipiul Bucureşti, la data de 09.03.2018, ora 09.15. Incendiul a izbucnit ca urmare a funcţionării defectuoase a unui tocător de materiale din incintă.** Au ars materiale textile, plastic, inclusiv banda transportoare din cauciuc. Deasemenea, incendiul s-a extins și la câteva ambalaje contaminate cu substanţe şi preparate chimice periculoase, inclusiv câteva butoaie din plastic cu medicamente expirate.

Au fost poluanţi emişi în atmosferă din cauza arderii materialelor şi deşeurilor aflate în tocător. Pompierii ISU acţionează la faţa locului, incendiul fiind localizat şi în curs de lichidare. Incendiul a fost localizat si lichidat în totalitate la ora 10.45, fiind luate măsuri de asigurare a zonei.

1. **În domeniul solului şi vegetaţiei**

**GNM CJ Dâmboviţa şi APM Dâmboviţa** informează despre **producerea unei poluări a solului, ca urmare a unei avarii tehnice pe conducta de transport ţiţei Silişte - Ploieşti în comuna Bucşani, județul Dâmboviţa, la data de 09.03.2018, ora 08.50. S-au poluat cca. 20 mp teren agricol** necultivat cu circa 10 mc. ţiţei, situate la la 2 m de DJ 720 A Adânca - Bucşani. S-a oprit pomparea, s-a izolat zona afectată, se lucrează la remedierea avariei, prin izolarea tronsonului de conductă avariat prin închiderea robineţilor de secţionare şi oprirea pompării; se ecologizează zona prin colectarea ţiţeiului scurs pe sol în gropi de poziţie, acesta urmând a fi transportat la Staţia Moreni, prin introducerea în fluxul de producţie. Conducta aparţine Conpet SA Ploieşti, sector Moreni Silişte. Nu au fost recoltate probe de sol.

**G.N.M. C.J. Constanţa şi A.P.M. Constanţa** revin cu informaţii referitoare la poluarea accidentală a solului cu produs petrolier, De la data de 07.03.2018, la ora 08.00, din dreptul localităţii Poarta Alba, judeţul Constanţa, ca urmare a unei avarii la conducta de transport ţiţei Constanţa-Bărăganu, ce aparţine SC Conpet SA. S-au scurs circa 50 de litri de ţiţei, fiind afectată o suprafaţă de 6 mp de teren agricol.

Au continuat lucrările de ecologizare a suprafeţei de teren afectate, prin:

- decopertarea solului infestat şi depozitarea temporară a acestuia în spaţiul special amenajat din Secţie, platforma Port, în vederea evacuării şi eliminării cu agent economic autorizat, în conformitate cu prevederile legislative în vigoare;

- împrăştierea de material absorbant biodegradabil;

- apa acumulată sub fascicolul de conducte, din cauza precipitaţiilor din data de 06.03.2018 a fost colectată prin vidanjare.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare, în intervalul 08.03.2018 - 09.03.2018, şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE